በኢትዮጵያ ያለው ለውጥ በርካታ የውጭ ኩባንያዎችን እየሳበ ነው
በኢትዮጵያ እየተካሄደ የሚገኘው ለውጥ በርካታ የውጭ ኩባንያዎችን እየሳበ መሆኑን የኢትዮጵያ ኢንቨስትመንት ኮሚሽን አስታወቀ።  የኮሚሽኑ ኮሚሽነር አቶ አበበ አበባየሁ እንደገለጹት በሀገሪቱ ለመሰማራት ፍላጎት እያሳዩ የሚገኙት የውጭ ኩባንያዎች የውጭ ንግድ አፈጻጸሙን ከፍ የሚያደርጉና በርካታ የስራ እድሎችን መፍጠር የሚችሉና የህዝቦችን የስራ ባህል የሚያሻሽሉ ናቸው ብለዋል።እንዲሁም የውጭ ኩባንያዎችን ለመቀበል የኢንዱስትሪ ፓርኮችን ምቹ የማድረግ ስራም እየተሰራ መሆኑንም ተናግረዋል።በስፋት እየተከናወነ ከሚገኘው የፖለቲካ  ማሻሻያ ስራ ጎን ለጎንም የግሉን ዘርፍ ተሳትፎ በማሳደግ ቀጣይነት ባለው መልኩ የኢኮኖሚውን እድገት ማፋጠን እንደሚያስፈልግ ታምኖበት ኮሚሽኑ በከፍተኛ እንቅስቃሴ ላይ መሆኑንም ነው የተናገሩት።የኢኮኖሚ ማሻሻያው አላማም የሀገሪቱን ዕድገት በማስቀጠልና የህዝቡን ፍትሐዊ ተጠቃሚነት በማረጋገጥ ለወጣቱ የስራ ዕድል ማስፋፋት መሆኑንም ጠቅሰዋል።እየተካሄደ ያለው ለውጥ ማህበረሰቡን ባሳተፈ መልኩ መካሄዱም የውጭ ባለሃብቶች ከዚህ ቀደሙ በተሻለ መልኩ ፊታቸውን ወደ ኢትዮጵያ የማድረግ ፍላጎታቸውን እያሳዩ ነው ብለዋል ኮሚሽነሩ።በቅርቡ የጀርመኑ የቮልስ ዋገን ተሽከርካሪ አምራች ኩባንያ በዘርፉ የመሰማራት ፍላጎት ማሳየቱን ተከትሎ የመግባቢያ ስምምነት መፈረሙን መከናወኑን አስታውሰዋል።በተመሳሳይም የአበባ አምራች ኩባንያዎች በአማራ ክልል ቁንዝላ ተብሎ በሚጠራው አካባቢ ሰፊ  ቦታ ወስደው ወደልማት እንዲገቡ እየተሰራ መሆኑን ጠቁመዋል።እንዲሁም በኦሮሚያ እና በሌሎች ክልሎችም አዳዲስ የውጭ ባለሃብቶች በተለያዩ ዘርፎች ለመሰማራት ፍላጎት ማሳየታቸውን አንስተዋል።  (ምንጭ፡-ኤፍ.ቢ.ሲ)